ભારતીય હવામાન વિભાગ અનુસાર ગઈકાલે અમદાવાદમાં 44.8mm વરસાદ પડ્યો હતો. આ સિવાય આગામી બે દિવસ અતિભારે વરસાદ પડે તેવી શક્યતા પણ વ્યક્ત કરાઈ છે. હવામાન વિભાગના ડૉ. જયંત સરકારે આ અંગે જણાવ્યું હતું કે, ‘ગુજરાતમાં આગામી બે દિવસમાં ભારે વરસાદ પડશે, પરંતુ આ વરસાદ ગયા મહિને પડેલા વરસાદ જેટલી ખરાબ પરિસ્થિતિ નહીં સર્જે, રાજ્યમાં સૌરાષ્ટ્ર અને દક્ષિણ ગુજરાતના પ્રદેશોમાં ભારે વરસાદ પડશે. દક્ષિણ પાકિસ્તાન તરફ અપર એર સાયક્લોનિક સર્ક્યુલેશન સર્જાવાને કારણે કચ્છ અને રાજ્યના અન્ય વિસ્તારોમાં હજુ બે દિવસ સુધી ભારે વરસાદ પડશે. આ વરસાદ ખેતી માટે પણ લાભદાયી સાબિત થશે.’